Jesús tjevele jupj discipulopan jis lal:
—Po ma pajal nin nujola tꞌas napj ca mis mpes.
Nasa toponé Dios pajal ꞌüsüs liji nun mpes.
Nin pꞌiyá mponé wa napj pajal ꞌüsüs lejay nun mpes.
Mpapay wo pajal püné,
pajal la püné neꞌaj,
pülücj neꞌaj mpatjam.
Napj neꞌaj ca mis ꞌücj la mejay neꞌaj,
nun ꞌücj mpatjaqué ntꞌa.
Tꞌücꞌ way.
Ma tꞌücꞌ nacj,
ca cüveletsja niná tꞌücꞌ tulucj.
Napj ca mis ꞌücj la mejay nun mpatjaqué ntꞌa.
Tꞌücꞌ way ca nin la mejay.
Niswa ca ncuwis,
ne ca nun jis lal mis napj lal mpatjaqué.
Mpes napj püꞌüs ntꞌa neꞌaj wa ca mpatjaqué nun lovin.
Nun solejé ꞌonin ne ꞌücj lowú napj jum ntꞌa.
Tomás tjevele Jesús lal:
—Ma selecj caꞌaj jay jipj.
Mpes ma wa selecj ꞌoyn nyuca neꞌas la winin.
Jesús tjevele Tomás lal:
—Napj mpes pꞌiyá ca neꞌas jay neꞌaj,
Dios ntꞌa.
Napj mpes pꞌiyá ca nusin müꞌüsüs tꞌücꞌ way Dios poꞌó.
Napj mpes pꞌiyá ca jipj mpüꞌüm jupj lal.
Napj mpes way pꞌin ꞌücj la winin Mpapay ntꞌa.
Ma polel la winin jupj ntꞌa pꞌa ꞌisin.
Jesús tjevele wa pjü jupj discipulopan jis lal:
—Nun jus cülayé pjacj ne napj,
ca jus cülayé wa pjacj Mpapay.
Quina tꞌücꞌ way solejé pjacj Mpapay,
jus tjunucú wa jupj quinam.
Felipe tjevele jupj lal:
—Qjuis maꞌayan jus nucucj Pyapay.
Ninana qjuisas pꞌin.
Jesús jupj lal tjevele:
—Pajal püs tüpüꞌüs nun jis lal.
¿Ncu ma jus nlayen pjacj ne napj?
Nun popa nus tjinyuca na,
nasa jus tjinyuca wa Mpapay.
¿Tsjan mpes velen:
‘Qjuis maꞌayan nucucj Pyapay?’
¿Ncu ma pyon Mpapay napj mpes jáꞌasa?
¿Ncu ma pyon napj Mpapay mpes ꞌos wa?
Nin pꞌiyá ncupj.
Napj tjevelé nun lal,
ma napj nola jin tjevelé.
Mpapay najas moꞌo püꞌü.
Jupj tsjiꞌ liji jupj jos jinwá napj mpes.
Najas mponé niná napj velé.
Napj Mpapay mpes ꞌos.
Mpapay napj mpes jáꞌasa wa.
Nun ma poné napj nin tjevelé mpes pꞌin,
más ꞌücj ca mponé napj pajal ꞌüsüs way lejay mpes.
Mpapay Dios liji jinwá ꞌüsüs lejay napj.
”Napj mpes pyona,
nin pꞌiyá ca la mijis napj lejay jin pꞌiyá.
Tꞌücꞌ niná.
Más ꞌin ꞌüsüs ca la mijis wa napj la tjejay lal.
Napj ca mis mpüꞌüs Mpapay ntꞌa,
mpes ꞌücj ca ꞌüsüs la mijis.
Napj ca pjü la mejay nun lo moná napj lal,
nun lo moná na napj mpes.
Nin ca la mejay la pꞌa sin müꞌüsüs la mejay Mpapay pajal ꞌüsüs,
pajal püné.
Pjü ꞌücj lo moná napj lal,
napj mpes lo moná na.
Napj mpes lo moná,
pjü ca la mejay —nin tjevele Jesús jupj discipulopan jis lal.